b'\n_START_ARTICLE_\nMaloka\n_START_PARAGRAPH_\nMaloka (isp. Maloca)\xc2\xa0\xe2\x80\x93 tradicinis Amazonijos ind\xc4\x97n\xc5\xb3 bendruomeninis b\xc5\xabstas (ilgasis namas). Tai medinis sta\xc4\x8diakampio arba apskrito plano statinys, su dvi\xc5\xa1lai\xc4\x8diu ar k\xc5\xabgio pavidalo stogu, dengtas palmi\xc5\xb3 lapais arba \xc5\xbeieve. Malokoje gyvena \xc5\xa1eimos bendruomen\xc4\x97 (nuo 10 iki 100 \xc5\xbemoni\xc5\xb3). Kaimelyje b\xc5\xabna 2 ir daugiau malok\xc5\xb3, \xc5\xa1alia j\xc5\xb3 kai kada statomos ma\xc5\xbeos l\xc5\xab\xc5\xa1nos. Paprastai malokoje kiekviena \xc5\xa1eima turi savo ugniakur\xc4\x85. \xc4\xae pastat\xc4\x85 veda du \xc4\xaf\xc4\x97jimai\xc2\xa0\xe2\x80\x93 moterims ir vyrams. Sutuoktiniai malokoje miega kartu, o neved\xc4\x99 jaunuoliai bei netek\xc4\x97jusios merginos atskirai. Aplink malokas paprastai greta \xc4\xafrengti dar\xc5\xbeai._NEWLINE_Maloka Amazonijos ind\xc4\x97n\xc5\xb3 pasaul\xc4\x97\xc5\xbei\xc5\xabroje yra visatos provaizdis, atskiros pastato dalys atitinka atskiras kosmoso dalis. Pastato statyba ritualizuota, joje dalyvauja visa bendruomen\xc4\x97._NEWLINE_\xc5\xbdod\xc5\xbeio \xe2\x80\x9emaloka\xe2\x80\x9c kilm\xc4\x97 n\xc4\x97ra gerai \xc5\xbeinoma\xc2\xa0\xe2\x80\x93 gali b\xc5\xabti, kad \xc5\xbeodis kil\xc4\x99s i\xc5\xa1 tupi\xc5\xb3 k. mar\xe2\x80\x99oca (\xe2\x80\x9ekarinis b\xc5\xabstas, ind\xc4\x97n\xc5\xb3 \xc5\xabkis\xe2\x80\x9c).'